Amarante condena o ataque do Exército israelí a "Flota da Liberdade" -
A Flota humanitaria dirixíase a Franxa de Gaza con máis de 10.000 toneladas de axuda humanitaria
Na madrugada de hoxe foi atacada por soldados do Exército de Israel en águas internacionais unha flota de seis barcos cargados de axuda humanitaria e activistas prol dereitos humanos que se dirixían á Franxa de Gaza. As últimas informacións falan de 16 mortes e ao redor de 60 persoas feridas.
A Flota da Liberdade estaba organizada pola fundación humanitaria turca IHH (Insani Yardim Vakfi), a Campaña Europea para Acabar o Asedio de Gaza (ECESG), a campaña grega e a sueca ‘Barco a Gaza’ e o Free Gaza Movement. Tratábase da maior acción coordenada realizada ata o momento para intentar romper o bloqueo marítimo de Gaza.
Dende Amarante amosamos a nosa máis enérxica repulsa a este novo ataque aos dereitos humanos e a solidariedade entre os pobos por parte do Estado israelí. Denunciamos a impunidade co que se se ten perpetrado reiterados ataques ao pobo palestino, conformando un verdadeiro terrorismo de Estado, coa conivencia dos gobernos occidentais.
Nestes momentos diferentes organizacións e partidos políticos chaman á mobilización en diferentes cidades palestinas e por todo o mundo. Na Galiza xa están confirmadas dúas convocatorias de repudio este martes, día 01 de xuño:
Solidariedade con Gaza. Polo levantamento do bloqueo. Apoio a Flotilla Free Gaza. Non a ocupación israelí de Palestina!
Nos días previos, o Goberno israelí lanzara unha campaña para tentar deslexitimar a intencionalidade da flota solidaria, ofrecendo repatriar as activistas internacionais, e levar eles os produtos a Gaza. Desa forma, tentaban lavar a deplorable imaxe que xa ten Israel polo bloqueo a esta poboación. Evidentemente, os produtos pasarían o filtro establecido polo bloqueo, que de fato implicaría que ningún chegase a Gaza. Este é un exemplo da clásica política mediática israelí que fala de negociar e paz, cando a súa práctica dista moito destes principios. Tamén se creou unha contra-flotilla desde a dereita israelí, que pretendía saír a impedir a chegada da flotilla humanitaria en apoio á poboación de Gaza.
A partir de aquí, os feitos son confusos. O único claro é que as xustificacións lanzadas polo Goberno israelí (violenta resistencia con navallas e pedras por parte das activistas prol-dereitos humanos, o premio Nobel da paz e os parlamentarios), resultan dificilmente cribles, tanto polo perfil das persoas que integran a misión humanitaria, como polo feito de que non se produciran mais mortes que entre as tripulantes da Flota da Liberdade.
Esiximos unha resposta contundente de rexeitamento dos feitos por parte do goberno español e da Unión Europea, unha reorientación das relacións diplomáticas co Estado israelí ante a súa actitude de sistemática vulneración da lexislación internacional e dos dereitos humanos, e a posta en marcha de medidas dirixidas a restituír a legalidade e ao cese da ocupación dos territorios palestinos.
Next story Amarante participa no I festival galego pola cultura medioambiental Naturaliza
Previous story Amarante condena o ataque do Exército israelí a “Flota da Liberdade” que se dirixía a Franxa de Gaza